text: Mand såret i halsen af knivstik i Esbjerg
  01 april 2013 kl. 20.31
  Politiet mistænker en mand for at stå bag knivstikkeri. Han kan lige så godt komme til os, siger vagtchef.
  Politiet i Esbjerg leder efter en mand, som mandag aften stak en anden mand i halsen med en kniv.
  Stikket var dog ikke livstruende. Den sårede mand kunne hurtigt udskrives efter behandling på sygehuset.
  Politiet kender identiteten på den formodede knivstikker, og derfor regner politiet med hurtigt at få ham anholdt.
  - Vi ved, hvem han er, og han kan lige så godt komme til os, som vi kan komme til ham, siger vagtchef Ole Aamann, Syd- og Sønderjyllands Politi.
  Knivstikkeriet fandt sted mandag aften kort før klokken 19 foran en opgang på Gammel Vardevej i Esbjerg.
  Politiet kender endnu ikke motivet.
  Manden, som det gik ud over, er en 32-årig mand fra Esbjerg.
  Når politiet får fat på gerningsmanden, kan han ifølge vagtchefen forvente en sigtelse for kvalificeret vold.
  